વ્યક્તિની સમજદારી અને તેના દાંત વચ્ચે કોઈ સીધો અથવા આડકતરો સંબંધ ખરો..? આવો અજીબ સવાલ ત્યારે ઉપસ્થિત થાય છે જ્યારે ઘરના કોઈ સદસ્યને મોટી ઉંમરે ડહાપણની દાઢ આવે છે. સામાન્ય રીતે 18 વર્ષથી 21 વર્ષની ઉંમર દરમિયાન વ્યક્તિને નવી દાઢ ફૂટતી હોય છે. જડબાના 32 દાંતના પરિવારમાં ઉમેરાતા આ નવા સદસ્યને આપણે ડહાપણની દાઢ તરીકે ઓળખાયે છીએ. પરંતુ, તમને જાણીને આશ્ચર્ય થશે કે, આજના જમાનામાં 50 ટકા લોકો એવા છે કે જેમની ડહાપણની દાઢ ઉગતી જ નથી. આનો મતલબ એ નથી કે, મોટી ઉંમરે દાઢ નહીં આવવાને કારણે તેઓમાં અક્કલ અથવા ચાતુર્યનો અભાવ હશે. હકીકત એ છે કે, દાઢ અને ડહાપણ વચ્ચે સ્નાન-સુતકનો પણ સંબંધ નથી. બદલાતા સમય સાથે લોકોની ફૂડ હેબિટમાં આવેલા પરિવર્તનને લીધે તેઓના જડબા સાંકડા બન્યા છે અને ચોખટામાં નવી દાઢ આવવાની જગ્યા જ બચી નથી તેવુ વડોદરાના જાણીતા ડેન્ટિસ્ટ ડો. યોગેશ ચંદારાણા કહે છે.